钦定古今图书集成/明伦汇编/官常典/第428卷 > 石抹明里
## 钦定古今图书集成/明伦汇编/官常典/第428卷 > 石抹明里

按《元史》本传：明里，契丹人，姓石抹，世典内膳。国制：内
膳，为近臣非笃敬素著者不得为明里。祖曷鲁，事太
祖、睿宗，尝求之于帝，帝听以其僚十人往，敕之曰：“皇
子方总兵辟地，朕辍尔以事之，能以事朕之，恭事之，
将用黄金覆周汝身矣。”显懿庄圣皇后语宪宗、世祖
曰：“曷鲁事太祖，圣躬或小不豫，其烹庖之精，百倍平日，汝兄弟当终始遇之。”睿宗尝从太宗西征，在道绝
汲，曷鲁晨起，聚草上霜，煮羹以进。睿宗问曰：“何从得
水？”因告之故。师还，赐金帛甚厚。年八十卒。中统初，明
里入见，世祖令侍臣送明里与裕宗，且曰：“明里，朕亲
臣之子也，今以事汝，令典膳事。”已而世祖尝命𥙿宗
令从人十人来，朕将行赏焉。十人者，至帝前，四人列
于明里上。帝曰：“第五人非明里耶？”对曰：“然。”帝曰：“上之。”
明里越一人立。帝又曰：“更上之。”明里又越一人立。帝
曰：“止。”赐金纹衣一袭。明里出，侍臣以明里后来反居
上，相与耳语。帝闻之曰：“明里之祖曷鲁，事太宗、睿宗
以及朕兄弟，尔时汝辈安在？顾谓后来耶？”帝亲讨反
者于北方，明里请备持矛，师还第，功，赐白金百两。至
元二十八年，为典膳令。成宗即位，加朝列大夫，赐金
带，又赐御衣一袭，钞万五千贯。诏曰：“明里旧臣，其令
诸子入宿卫，可假礼部尚书，进阶嘉议大夫，食尚书
禄以老。”武宗即位，诏曰：“明里夫妇，历事帝后，保抱朕
躬，朕甚德之。可特命明里荣禄大夫、司徒。”其妻梅仙，
封顺国夫人，赐黄金二百五十两、白金千五百两、衣
一袭。仁宗在东宫，语宫人曰：“昔朕有疾甚危，徽仁裕
圣皇后忧之，梅仙守视，不解带者七十日，今不敢忘。”
其赐明里宝带、锦衣舆及四骡。至大三年二月卒，年
六十有九。子皆显贵。